## Sanitat licitarà enguany les obres del nou edifici de consultes externes i de la nova Unitat de Cirurgia Major Ambulatòria de l’Hospital de Sagunt

*** La Conselleria de Sanitat invertirà més de 34 milions d’euros en les dos actuacions
* Les obres d’ampliació de l’hospital, que amb una inversió de 2,4 milions d’euros es van iniciar el mes de febrer passat, permetran redimensionar espais i reorganitzar servicis assistencials
* El conseller de Sanitat, Marciano Gómez, ha assistit a l’acte d’homenatge a professionals jubilats del Departament de Salut de Sagunt**

El conseller de Sanitat, Marciano Gómez, ha manifestat durant la seua visita a l’Hospital de Sagunt “el compromís de la Conselleria amb la millora i ampliació de les infraestructures sanitàries d’este departament de salut” i, com a prova d’això, ha destacat que “este mateix any es licitaran les obres per a la construcció del nou edifici de consultes externes i de la nova Unitat de Cirurgia Major Ambulatòria”. Estes dos actuacions suposaran una inversió de més de 34 milions d’euros per part de la Conselleria de Sanitat.

Així mateix, el conseller ha recordat que des del mes de febrer passat s’estan duent a terme les obres d’ampliació de l’hospital, que compten amb un pressupost de 2,4 milions d’euros, amb l’objectiu d’oferir una millor qualitat assistencial a la població. Estes obres permetran redimensionar els espais i reorganitzar els servicis assistencials.

Respecte a la nova Unitat de Cirurgia Major Ambulatòria, les obres de la qual es licitaran en els pròxims mesos amb un pressupost de 6,1 milions d’euros, es tracta d’una actuació que potenciarà la cirurgia sense ingrés per a les patologies en les quals estiga indicat.

Marciano Gómez, que ha assistit a l’acte d’homenatge als professionals sanitaris d’este departament de salut que s’han jubilat en estos dos últims anys, ha assenyalat “la necessitat d’adaptar les infraestructures a la demanda assistencial actual, en benefici de pacients i perquè els professionals compten els recursos idonis que els permeta desenrotllar la seua labor amb la màxima professionalitat i excel·lència”.

L’objectiu és augmentar la capacitat assistencial de les instal·lacions per a respondre adequadament a la demanda assistencial, donat l’increment de població que ha registrat Sagunt en els últims anys.

Durant l’acte, el conseller s’ha dirigit als 129 professionals d’este departament que ja han finalitzat la seua etapa laboral, als quals ha entregat un diploma i una figura commemorativa en reconeixement de la seua trajectòria professional, i als quals ha agraït “el gran esforç i la seua dedicació diària per a oferir als pacients d’este departament de salut la millor atenció sanitària, la qual cosa demostra la seua gran professionalitat”.

**Millores i ampliació de l’Hospital de Sagunt**

Quant a les millores a l’Hospital de Sagunt, actualment s’estan realitzant les obres d’ampliació de l’ala sud de l’hospital, que es duran a terme en dos fases, i que consistixen en una reorganització i millora dels espais destinats a determinats servicis. En concret, en la primera fase s’amplia l’ala sud per a destinar un edifici a l’àrea d’administració, que allotjarà els servicis d’Informàtica, Manteniment i Assumptes Generals. A més, es reubicaran les consultes d’Otorrinolaringologia i es millorarà l’àrea d’Oftalmologia.

D’altra banda, la fase dos d’este projecte preveu l’ampliació de l’ala sud de l’hospital per a destinar un edifici a la Unitat de Documentació Clínica i Admissió.

Respecte a l’ampliació de l’Hospital de Sagunt, l’obra de més envergadura serà la construcció d’un nou edifici destinat a les consultes externes, que comptarà amb una inversió de 28 milions d’euros. Este nou edifici permetrà augmentar la capacitat de les consultes i millorar així la qualitat assistencial.

A més, respecte a l’àrea de Salut Mental, Sanitat ha fet un important esforç per a reforçar la plantilla. De fet, des de fa quatre mesos s’han anat incorporant de manera escalonada 12 nous professionals de salut mental, millorant així l’atenció sanitària en este àmbit assistencial.

Finalment, una altra de les obres de millora que està prevista en este departament és l’ampliació del Centre de Salut Puerto II, que actualment es troba en fase de redacció del projecte.

Fecha: 09/05/2025